
A Sárkányünnep örömünnep – az egymás művészetében, kultúrájában lelt közös öröm ünnepe

Bódvalenke, a Freskófalu idén negyedik alkalommal rendezi meg a Sárkányünnepet, a cigány kultúra és művészet immár hagyományos fesztiválját. Ezúttal azonban a már megszokott izgalmas kulturális kavalkád mellet további újdonságokra is számíthatnak a fesztiválra látogatók: helyiek vezetésével megismerhetik a környék gyönyörű vadregényes vidékeit is. 
Pénteken, július 5-én Frankie Lato és az Eastwing valamint a RumbAroma fergetegesnek ígérkező koncertjével indul a Sárkányünnep.
Szombaton délelőtt kirándulásokat, kalandtúrákat szervezünk – a Bódvalenkét körülölelő, páratlan növény-és állatvilággal gazdag lápra, az esztramosi bányajáratokba és a Rákóczi-barlangba.
A szombat délután Stefanóé, ám lesz közben táncház, harcművészeti bemutató, filmvetítések, mesesarok és költészet, sárkányeregetés, és persze tárlatvezetések. Ezúttal sem maradhat el a képek előtti improvizáció; az Albert Hall ismét izgalmas meglepetéssel várja a látogatókat.
A korábbi évekhez hűen ismét Sárkányvágta vezeti fel az esti koncertet: a Romengo, az Etnorom, és a Karaván Família koncertje egy közös örömzenélésben teljesedik ki. Balogh Zsolt vezetésével nemcsak fergeteges cigány táncelőadásoknak lehetünk részesei, hanem rögtön ki is próbálhatjuk azokat.
A vasárnap zenés reggelivel kezdődik, és a Dorco meg a Fekete Gyémántok jóvoltából – immár a falu közepén – örömzenéléssel folytatódik, amíg ki-ki búcsút nem int Bódvalenkének.  A kulturális programok mellett civil kerekasztal is lesz, ahol a résztvevő szervezetek képviselői olyan aktuális társadalmi és szociális kérdéseket tárgyalnak majd mint hogy a szociális vállalkozások vagy a közmunka jelenti-e a kiutat a mélyszegénységből. 

